b'\n_START_ARTICLE_\nVapaus \xe2\x80\x93 Is\xc3\xa4nmaa \xe2\x80\x93 Aseveljeys\n_START_PARAGRAPH_\nVapaus \xe2\x80\x93 Is\xc3\xa4nmaa \xe2\x80\x93 Aseveljeys (lyh. VIA) oli Suomessa jatkosodan aikana toiminut, Valtion tiedoituslaitoksen perustama salainen organisaatio. VIA:n teht\xc3\xa4v\xc3\xa4n\xc3\xa4 oli v\xc3\xa4est\xc3\xb6n mielialojen tarkkailu ja tulosten tiedottaminen valtiojohdolle ja eri viranomaisille sek\xc3\xa4 propagandan v\xc3\xa4litt\xc3\xa4minen v\xc3\xa4est\xc3\xb6n keskuuteen. VIA ker\xc3\xa4si laajan asiamiesverkostonsa avulla tietoja v\xc3\xa4est\xc3\xb6n mielialoista ja raportoi p\xc3\xa4ivitt\xc3\xa4in Valtion tiedoituslaitokselle.\n_START_SECTION_\nAsiamiesverkosto\n_START_PARAGRAPH_\nVIA koostui asiamiesverkostosta. Verkoston pohjana oli Akateemisen Karjala-Seuran perustaman maanpuolustusj\xc3\xa4rjest\xc3\xb6 Maan Turvan talvisodan aikan organisoima mielialojen tarkkailuorganisaatio, jossa oli talvisodan loppuvaiheessa 3\xc2\xa0150 j\xc3\xa4sent\xc3\xa4._NEWLINE_Jatkosodan alkuvaiheessa asiamiehi\xc3\xa4 oli runsaat 5\xc2\xa0000, korkeimmillaan yli 10\xc2\xa0000. Organisaatio oli koko maan laajuinen, maa oli jaettu 11 tarkkailupiiriin ja 61 tarkkailualueeseen. VIA:n asiamiesverkosto kattoi kaikki yhteiskuntapiirit, joskin ruotsinkielisill\xc3\xa4 alueilla asiamiehi\xc3\xa4 oli harvemmassa. Ty\xc3\xb6v\xc3\xa4est\xc3\xb6ll\xc3\xa4 oli puolestaan suurempi edustus asiamiesverkostossa kuin sen suhteellinen osuus antaisi olettaa: taustalla oli viranomaisten huoli ty\xc3\xb6v\xc3\xa4est\xc3\xb6n ep\xc3\xa4luuloisesta asenteesta sodan p\xc3\xa4\xc3\xa4m\xc3\xa4\xc3\xa4ri\xc3\xa4 kohtaan. Ty\xc3\xb6v\xc3\xa4est\xc3\xb6\xc3\xa4 tarkkailemaan oli pestattu sosiaalidemokraattisia asiamiehi\xc3\xa4 jo talvisodan aikana.\n_START_SECTION_\nKartoitus\n_START_PARAGRAPH_\nV\xc3\xa4est\xc3\xb6n mielialojen kartoitus perustui laajan moniportaisen organisaation ty\xc3\xb6h\xc3\xb6n. VIAn verkoston asiamiehet seurasivat mielialoja tuttavapiiriss\xc3\xa4\xc3\xa4n ja ty\xc3\xb6paikallaan ja kertoivat havainnoistaan paikallisasiamiehille. Paikallisasiamies raportoi kirjallisesti verkoston alueasiamiehelle, joka yhdess\xc3\xa4 piiriasiamiehen kanssa rakensi tiedoista kokonaiskuvan ja raportin Valtion tiedoituslaitoksen Tarkkailutoimistoon. Tarkkailutoimisto teki raporteista yhteenvedot p\xc3\xa4ivitt\xc3\xa4in ja v\xc3\xa4litti tiedot laitoksen omalle v\xc3\xa4elle, valtioneuvostolle, valtiolliselle poliisille ja muille tietoja tarvitseville viranomaisille. Tiedoista tehtiin viel\xc3\xa4 viikkoyhteenveto, ja laadittiin erilaisia katsauksia maan mielialojen kehityksest\xc3\xa4._NEWLINE_Kun haluttiin saada selville v\xc3\xa4est\xc3\xb6n n\xc3\xa4kemyksi\xc3\xa4 jostain m\xc3\xa4\xc3\xa4r\xc3\xa4tyst\xc3\xa4 aiheesta, tehtiin VIA:n organisaation avulla salainen gallup-tyyppinen kartoitus. Asiamiehille v\xc3\xa4litettiin aihe, ja he haastattelivat l\xc3\xa4hipiiri\xc3\xa4\xc3\xa4n keskustelemalla asiasta. Haastateltaville ei kerrottu tietojen keruusta. Jokaisesta haastateltavasta t\xc3\xa4ytettiin lomake, jossa listattiin vastaajan mielipiteen lis\xc3\xa4ksi sukupuoli, ik\xc3\xa4, ammatti, puoluekanta ja vastaajan eniten lukema sanomalehti. Kun asiamiesverkoston avulla vastauksia saatiin kymmeni\xc3\xa4 tuhansia, saatiin v\xc3\xa4est\xc3\xb6n mielipiteist\xc3\xa4 tilastotietoa joka voitiin jakaa maan eri osien, ammattikuntien ja puoluerajojen kesken.'